ประกาศคณะกรรมการกองทุนบำเหน็จบำนาญข้าราชการ เรื่อง หลักเกณฑ์การขอรับและการตรวจสอบสิทธิในการได้รับเงินจากกองทุนบำเหน็จบำนาญข้าราชการ พ.ศ. 2551

ประกาศคณะกรรมการกองทุนบำเหน็จบำนาญข้าราชการ

ประกาศคณะกรรมการกองทุนบำเหน็จบำนาญข้าราชการ
เรื่อง
หลักเกณฑ์การขอรับและการตรวจสอบสิทธิในการได้รับเงินจากกองทุน
บำเหน็จบำนาญข้าราชการ
พ.ศ. ๒๕๕๑[๑]

อาศัยอำนาจตามความในมาตรา
๒๖ (๑) และมาตรา ๖๗ วรรคหนึ่ง แห่งพระราชบัญญัติกองทุนบำเหน็จบำนาญข้าราชการ พ.ศ.
๒๕๓๙ และมาตรา ๖๗/๑ แห่งพระราชบัญญัติกองทุนบำเหน็จบำนาญข้าราชการ พ.ศ. ๒๕๓๙
ซึ่งแก้ไขเพิ่มเติมโดยพระราชบัญญัติกองทุนบำเหน็จบำนาญข้าราชการ (ฉบับที่ ๕) พ.ศ.
๒๕๕๐ คณะกรรมการกองทุนบำเหน็จบำนาญข้าราชการจึงออกประกาศไว้ ดังต่อไปนี้

ข้อ ๑  ให้ยกเลิกประกาศคณะกรรมการกองทุนบำเหน็จบำนาญข้าราชการ
เรื่อง หลักเกณฑ์การขอรับและการตรวจสอบสิทธิในการได้รับเงินจากกองทุน พ.ศ. ๒๕๔๙ ลงวันที่
๒๙ สิงหาคม พ.ศ. ๒๕๔๙

ข้อ ๒  ในประกาศนี้
กองทุน หมายความว่า กองทุนบำเหน็จบำนาญข้าราชการ
เว้นแต่จะกำหนดไว้ในข้อนั้น ๆ
ผู้แจ้งความประสงค์ หมายความว่า
ผู้ที่สิ้นสุดสมาชิกภาพจากการเป็นสมาชิก
และประสงค์ให้กองทุนบริหารเงินส่วนของตนต่อไป

ข้อ ๓  เมื่อสมาชิกภาพของสมาชิกสิ้นสุดลง
ให้ส่วนราชการเจ้าสังกัดดำเนินการดังนี้
(๑)
แจ้งข้อมูลและเหตุแห่งการสิ้นสุดสมาชิกภาพของสมาชิกให้กองทุนทราบทันที
หรือภายในสามสิบวันนับแต่วันที่ทราบเหตุแห่งการสิ้นสุดสมาชิกภาพของสมาชิก
ตามแบบที่เลขาธิการกำหนด
(๒)
แจ้งให้สมาชิกผู้นั้น หรือผู้มีสิทธิรับมรดกตามประมวลกฎหมายแพ่งและพาณิชย์
หรือผู้จัดการมรดกของสมาชิกผู้นั้น ยื่นขอรับเงินจากกองทุนตามแบบที่เลขาธิการกำหนด

ข้อ ๔  สมาชิกที่สิ้นสุดสมาชิกภาพเนื่องจากออกจากราชการ
มีสิทธิเลือกดังนี้
๔.๑
ขอรับเงินที่มีสิทธิได้รับทั้งจำนวน
๔.๒
ขอโอนเงินที่มีสิทธิได้รับไปยังกองทุนสำรองเลี้ยงชีพ
หรือกองทุนอื่นที่มีวัตถุประสงค์เพื่อการออกจากงานหรือการชราภาพ
๔.๓
ขอฝากเงินที่มีสิทธิได้รับให้กองทุนบริหารต่อ
๔.๔
ขอทยอยรับเงินที่มีสิทธิได้รับ
๔.๕
ขอรับเงินที่มีสิทธิได้รับบางส่วน ส่วนที่เหลือขอทยอยรับ
ในการขอใช้สิทธิเลือกตามข้อ
๔.๓ และข้อ ๔.๔ ต้องมียอดเงินในบัญชีไม่ต่ำกว่า ๓๕,๐๐๐ บาท ณ วันที่ยื่นคำขอ
โดยมีเอกสารหลักฐานถูกต้องครบถ้วน
ในการขอใช้สิทธิเลือกตามข้อ
๔.๕ ต้องมียอดเงินส่วนที่เหลือขอทยอยรับในบัญชีไม่ตํ่ากว่า ๓๕,๐๐๐ บาท ณ
วันที่ยื่นคำขอ โดยมีเอกสารหลักฐานถูกต้องครบถ้วน
การขอทยอยรับ
ต้องรับเป็นรายงวด ๆ ละเท่า ๆ กัน โดยอาจเลือกรับเป็นราย ๑ เดือน ๓ เดือน ๖ เดือน
หรือ ๑ ปี ก็ได้ แต่ต้องมีจำนวนเงินขั้นต่ำรายงวดไม่ต่ำกว่างวดละ ๓,๐๐๐ บาท
ให้ผู้ขอใช้สิทธิเลือกตามข้อ
๔.๓ - ๔.๕ แจ้งความประสงค์ตามแบบที่เลขาธิการกำหนด

ข้อ ๕  แบบขอรับเงินจากกองทุนและแบบแจ้งความประสงค์
ให้จัดทำขึ้นเป็นสองชุด เป็นต้นฉบับ ๑ ชุด และสำเนา ๑ ชุด
โดยให้ยื่นแบบดังกล่าวพร้อมกับเอกสารหลักฐานตามข้อ ๗ ที่กำหนดในประกาศนี้
ต่อหัวหน้าส่วนราชการเจ้าสังกัดเพื่อให้ส่วนราชการเจ้าสังกัดตรวจสอบ
ให้หัวหน้าส่วนราชการเจ้าสังกัด
หรือผู้ที่ได้รับมอบหมาย
เป็นผู้ลงลายมือชื่อรับรองการตรวจสอบสิทธิในการได้รับเงินจากกองทุน
แล้วส่งต้นฉบับไปยังกองทุน สำหรับสำเนาแบบขอรับเงินจากกองทุน ให้ส่วนราชการเก็บไว้เป็นหลักฐานและสำเนาแบบแจ้งความประสงค์ให้ผู้แจ้งความประสงค์เก็บไว้เป็นหลักฐาน

ข้อ ๖  การตรวจสอบสิทธิในการได้รับเงินจากกองทุนของผู้ยื่นคำขอรับเงินจากกองทุน
ให้ส่วนราชการเจ้าสังกัดดำเนินการ ดังนี้
(๑)
ตรวจสอบว่าผู้นั้นมีสิทธิได้รับบำเหน็จ หรือบำนาญหรือไม่
หรือขอรับบำนาญในระหว่างสอบสวนทางวินัย
(๒)
ตรวจสอบเอกสารหลักฐานประกอบการขอรับเงินจากกองทุน โดยสำเนาเอกสารหลักฐานต่าง ๆ
จะต้องมีการรับรองสำเนาถูกต้องโดยส่วนราชการเจ้าสังกัด หรือสมาชิก
หรือผู้มีสิทธิรับมรดกของสมาชิก หรือผู้จัดการมรดก แล้วแต่กรณี

ข้อ ๗  ให้ส่วนราชการเจ้าสังกัดตรวจสอบเอกสารหลักฐานประกอบการขอรับเงินจากกองทุนดังต่อไปนี้
(๑)
กรณีสมาชิกภาพของสมาชิกสิ้นสุดลงเนื่องจากออกจากราชการ
ให้ใช้เอกสารหลักฐานประกอบการขอรับเงิน ดังนี้
(๑.๑)
แบบขอรับเงินจากกองทุน - กรณีสมาชิกเป็นผู้ขอรับเงิน (ตามแบบที่เลขาธิการกำหนด)
(๑.๒)
สำเนาคำสั่ง หรือประกาศออกจากราชการ
(๑.๓)
สำเนาสมุดบัญชีเงินฝาก (กรณีเลือกวิธีโอนเงินเข้าบัญชี)
(๑.๔)
สำเนาใบแนบหนังสือสั่งจ่ายบำนาญ (กรณีเลือกรับบำนาญ)
(๑.๕)
สำเนาหนังสือที่แจ้งเรื่องราว หรือรับรองการสอบวินัยถึงที่สุดของส่วนราชการเจ้าสังกัด
หรือองค์กรกลางบริหารงานบุคคลพร้อมกับคำสั่งถึงที่สุดนั้น
(กรณีเลือกรับบำนาญและการสอบสวนทางวินัยถึงที่สุด)
(๑.๖)
แบบแจ้งความประสงค์ให้กองทุนบริหารต่อ หรือขอทยอยรับเงิน (ตามแบบที่เลขาธิการกำหนด
กรณีผู้แจ้งความประสงค์ตาม ๔.๓ - ๔.๕ แล้วแต่กรณี)
(๒)
กรณีสมาชิกภาพของสมาชิกสิ้นสุดลงเนื่องจากถึงแก่ความตาย
หรือกรณีสมาชิกซึ่งได้พ้นสมาชิกภาพไปแล้วแต่ถึงแก่ความตายไปเสียก่อนยื่นคำขอรับเงินจากกองทุน
หรือได้ถึงแก่ความตายไปเสียก่อนได้รับเงินจากกองทุน
ให้ผู้มีสิทธิรับมรดกของสมาชิกตามประมวลกฎหมายแพ่งและพาณิชย์หรือผู้จัดการมรดกเป็นผู้ยื่นคำขอรับเงินจากกองทุน
และในกรณีของผู้รับพินัยกรรมให้มีการตั้งผู้จัดการมรดกด้วย
โดยการยื่นเรื่องขอรับเงินจากกองทุนให้ใช้เอกสารหลักฐานประกอบการขอรับเงินดังนี้
(๒.๑)
กรณีเป็นผู้จัดการมรดก ต้องยื่นหลักฐาน ดังนี้
(๒.๑.๑)
แบบขอรับเงินจากกองทุน - กรณีสมาชิกถึงแก่ความตาย (ตามแบบที่เลขาธิการกำหนด)
(๒.๑.๒)
คำสั่งศาลตั้งผู้จัดการมรดก
(๒.๑.๓)
หลักฐานเอกสารอื่นที่เกี่ยวข้อง (ถ้ามี)
(๒.๒)
กรณีที่ไม่มีการแต่งตั้งผู้จัดการมรดก ต้องยื่นหลักฐานดังนี้
(๒.๒.๑)
แบบขอรับเงินจากกองทุน - กรณีสมาชิกถึงแก่ความตาย (ตามแบบที่เลขาธิการกำหนด)
(๒.๒.๒)
สำเนาใบมรณบัตร
(๒.๒.๓)
สำเนาใบทะเบียนสมรส (กรณีผู้ตายมีคู่สมรส)
(๒.๒.๔)
แบบบันทึกสอบปากคำ (ป.ค. ๑๔)
ที่ออกโดยกรมการปกครองหรือสำนักงานเขตของกรุงเทพมหานคร
(๒.๒.๕)
หลักฐานเอกสารอื่นที่เกี่ยวข้อง (ถ้ามี)
ทั้งนี้
ส่วนราชการเจ้าสังกัดจะต้องดำเนินการให้ผู้มีชื่อตามแบบ ป.ค. ๑๔
และเป็นผู้มีสิทธิรับมรดกของสมาชิกตามประมวลกฎหมายแพ่งและพาณิชย์
ลงลายมือชื่อในแบบขอรับเงินจากกองทุนให้ถูกต้องครบถ้วนทุกราย
หากผู้มีสิทธิรับมรดกดังกล่าวลงลายมือชื่อไม่ครบทุกราย กองทุนจะจ่ายเงินให้ผู้จัดการมรดกของผู้ตายเท่านั้น

ข้อ ๘  ให้ส่วนราชการเจ้าสังกัดดำเนินการตาม ข้อ ๕
ข้อ ๖ และข้อ ๗ ให้แล้วเสร็จ และส่งแบบขอรับเงินจากกองทุน
ให้กองทุนภายในสิบห้าวันทำการนับแต่วันที่ได้รับแบบขอรับเงินพร้อมเอกสารหลักฐานครบถ้วนแล้ว
เว้นแต่กรณีที่มีเหตุอันสมควร
เพื่อให้กองทุนจ่ายเงินให้แก่ผู้มีสิทธิตามแบบขอรับเงินต่อไป

ข้อ ๙  กองทุนจะบริหารเงินของผู้แจ้งความประสงค์ตามหลักเกณฑ์และวิธีการที่กำหนดในกฎกระทรวง
ว่าด้วยหลักเกณฑ์และวิธีการจัดการเงินของกองทุนบำเหน็จบำนาญข้าราชการ
การบริหารเงินของผู้แจ้งความประสงค์ตามวรรคหนึ่ง
กองทุนจะดำเนินการภายในเจ็ดวันทำการนับแต่วันที่ได้รับแบบขอรับเงินจากกองทุนและแบบแจ้งความประสงค์พร้อมเอกสารหลักฐานถูกต้องครบถ้วนแล้ว

ข้อ ๑๐  ผู้แจ้งความประสงค์ตาม ๔.๓ - ๔.๕
ผู้ใดมีความประสงค์จะเปลี่ยนแปลงจำนวนเงินหรือความถี่ในการขอรับเงินคืน ให้แจ้งเปลี่ยนแปลงได้ปีละหนึ่งครั้งตามปีปฏิทิน
ตามแบบที่เลขาธิการกำหนด
เว้นแต่กรณีมีเหตุจำเป็นต้องเปลี่ยนแปลงจำนวนเงินและหรือความถี่ในการขอรับเงินคืนนอกเหนือจากที่กำหนด
ให้เลขาธิการพิจารณาเป็นรายกรณี
การเปลี่ยนแปลงตามวรรคหนึ่ง
จะมีผลเมื่อกองทุนได้แจ้งยืนยันการเปลี่ยนแปลงให้ผู้แจ้งความประสงค์ทราบ

ข้อ ๑๑  กรณีที่ผู้แจ้งความประสงค์เสียชีวิต
กองทุนจะจ่ายเงินที่คงเหลือตามบัญชีเงินรายบุคคลภายในเจ็ดวันทำการนับแต่วันที่ได้รับหลักฐานถูกต้องครบถ้วนให้แก่ผู้จัดการมรดกของผู้แจ้งความประสงค์เท่านั้น

ข้อ ๑๒  กองทุนจะคิดค่าธรรมเนียมธนาคารในการดำเนินการจากผู้แจ้งความประสงค์
ตามที่เกิดขึ้นจริงในกรณีที่มีค่าธรรมเนียมอื่น ๆ เพิ่มเติม
กองทุนจะเรียกเก็บค่าธรรมเนียมดังกล่าว
โดยจะประกาศให้ผู้แจ้งความประสงค์ทราบล่วงหน้า

ทั้งนี้
ตั้งแต่วันที่ ๑ สิงหาคม ๒๕๕๑ เป็นต้นไป

ประกาศ ณ วันที่ ๑๙
มิถุนายน พ.ศ. ๒๕๕๑
สถิตย์  ลิ่มพงศ์พันธุ์
รองปลัดกระทรวงการคลัง
รักษาราชการแทน
ปลัดกระทรวงการคลัง
ประธานกรรมการกองทุนบำเหน็จบำนาญข้าราชการ

ปริยานุช/ผู้จัดทำ
๒๐ ตุลาคม ๒๕๕๒

นันท์นภัสร์/ตรวจ
๒๐ ตุลาคม ๒๕๕๒

โชติกานต์/ปรับปรุง
๒ พฤษภาคม ๒๕๕๙

[๑] ราชกิจจานุเบกษา
เล่ม ๑๒๖/ตอนพิเศษ ๑๕๐ ง/หน้า ๔๖/๑๒ ตุลาคม ๒๕๕๒